লাগাতার বৃষ্টি, এক্স হ্যাণ্ডেলে শোক প্রকাশ অভিষেক বন্দ্যোপাধ্যায়ের

ওয়েব ডেস্ক: লাগাতার বৃষ্টিতে বিপর্যস্ত উত্তরবঙ্গ (Northbengal)। শনিবার রাতভর প্রবল বর্ষণ হয়েছে উত্তরবঙ্গে (Northbengal)। একাধিক জায়গায় নেমেছে ধস। মৃত একাধিক। বন্ধ বহু রাস্তা। জলমগ্ন বিস্তীর্ণ এলাকা। হোটেলগুলিতে আটকে রয়েছেন পর্যটকরা। এই পরিস্থিতিতে উদ্বিগ্ন মুখ্যমন্ত্রী মমতা বন্দ্যোপাধ্যায় (Mamata Banerjee)। নজর রাখছেন পরিস্থিতি উপর। অন্য়দিকে, এক্স হ্যাণ্ডেলে পোস্ট করেছেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। এই ঘটনায় গভীর শোক প্রকাশ করেন তিনিও।

শনিবার উত্তরের জেলাগুলির ডিএমদের সঙ্গে বৈঠক করেছেন মুখ্যমন্ত্রী (Mamata Banerjee)। দিয়েছেন একাধিক নির্দেশ। পর্যটকদের হোটেল থেকে বেরতে বারণ করেছেন রাজ্যের প্রশাসনিক প্রধান। উত্তরবঙ্গের পরিস্থিতি খতিয়ে দেখতে সোমবারই সেখানে যাচ্ছেন মুখ্যমন্ত্রী মমতা বন্দ্যোপাধ্যায় (Mamata Banerjee)। আপাতত নবান্নের কন্ট্রোল রুমে রয়েছেন তিনি। রবিবার সকাল থেকে পরিস্থিতির দিকে নজর রেখেছেন।

আরও পড়ুন: টানা বৃষ্টিতে বিপর্যস্ত উত্তরবঙ্গ, বাতিল একগুচ্ছ ট্রেন

দার্জিলিং (Darjeeling), কালিম্পং(Kalimpong) ও জলপাইগুড়িতে (Jalpaiguri) টানা বৃষ্টি ও ধসে ব্যাপক ক্ষয়ক্ষতির ঘটনায় গভীর শোক প্রকাশ করলেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। রোববার সোশ্যাল মিডিয়ার এক বার্তায় উত্তরবঙ্গের এই বিপর্যস্ত এলাকার মানুষের প্রতি সহানুভূতি জানিয়েছেন তিনি। অভিষেক তাঁর এক্স হ্যান্ডেলে লেখেন, “দার্জিলিং, কালিম্পং এবং জলপাইগুড়ির একাধিক এলাকায় লাগাতার বৃষ্টি ও ধসে ভয়াবহ পরিস্থিতির সৃষ্টি হয়েছে। মিরিক, জোরবঙ্গলো-সুখিয়াপোখরি এবং ফালাকাটা সবচেয়ে বেশি ক্ষতিগ্রস্ত। বহু মানুষের প্রাণহানির ঘটনায় আমি গভীরভাবে মর্মাহত। মৃতদের পরিবারের প্রতি জানাই আন্তরিক সমবেদনা।”

It is with deep anguish that I learn of the devastation caused by incessant rainfall and landslides in Darjeeling, Kalimpong and parts of Jalpaiguri, leading to tragic loss of lives. Mirik, Jorebunglow Sukhiapokhri and Falakata have borne the heaviest brunt of this calamity.

My…

— Abhishek Banerjee (@abhishekaitc) October 5, 2025

অভিষেক জানান, রাজ্যের বিপর্যয় মোকাবিলা দফতর, দার্জিলিং জেলা প্রশাসন এবং স্থানীয় স্বেচ্ছাসেবকরা একযোগে উদ্ধার ও ত্রাণের কাজ চালাচ্ছেন। দুর্গতদের পাশে থাকার আশ্বাসও দিয়েছেন ডায়মন্ড হারবারের সাংসদ। অভিষেক আরও লেখেন, “এই কঠিন সময়ে কেউ একা নন। আমরা সবাই একসঙ্গে আছি। তৃণমূল কংগ্রেসের প্রত্যেক স্বেচ্ছাসেবককে আহ্বান জানাচ্ছি, তাঁরা দুর্গতদের পাশে দাঁড়ান, সাহায্যের হাত বাড়িয়ে দিন। সহানুভূতি ও দায়িত্ববোধ নিয়েই আমাদের এগোতে হবে।” শেষে তিনি বলেন, “সমবেত সাহস, মানবিকতা এবং মা দুর্গার আশীর্বাদেই আমরা একসঙ্গে এই বিপর্যয় কাটিয়ে উঠব।”

শনিবার সন্ধ্যা থেকে টানা বৃষ্টি শুরু হয়েছে দার্জিলিং, কালিম্পঙে। তাতেই বিধ্বস্ত পাহাড়। বহু জায়গায় ধস নেমে রাস্তা বন্ধ। তিস্তার জল উঠে এসেছে জাতীয় সড়কের উপর। এখনও পর্যন্ত মোট ১৭ জনের মৃত্যুর খবর পাওয়া গিয়েছে। কাধিক সেতু ক্ষতিগ্রস্ত হয়েছে। বিভিন্ন রাস্তায় যান চলাচল নিয়ন্ত্রণ করা হয়েছে। পর্যটনকেন্দ্র যেমন টাইগার হিল, রক গার্ডেন আপাতত বন্ধ রাখা হয়েছে।

পরিস্থিতি খতিয়ে দেখতে মুখ্য়সচীবকে নিয়ে উত্তরবঙ্গে যাচ্ছেন মুখ্যমন্ত্রী। আবহাওয়া দফতর জানিয়েছে‌ , বৃষ্টি চলবে ৭ অক্টোবর পর্যন্ত। টয়ট্রেন পরিষেবাও স্থগিত করা হয়েছে। বাতিল করা হয়েছে একগুচ্ছ ট্রেন। এছাড়াও মুখ্যমন্ত্রী পর্যটকদের উদ্দেশ্যে বার্তা দিয়েছেন, “উত্তরবঙ্গে যারা পর্যটনে গিয়েছেন, তাঁরা এখন যেখানে আছেন সেখানেই থাকুন। পুলিশ তাঁদের নিরাপদে সরিয়ে দেবে। কোনও রকম চিন্তা করার দরকার নেই, উদ্ধারকার্য ও খরচ সম্পূর্ণ রাজ্যের দায়িত্ব।”

দেখুন খবর: