‘আর কত রক্ত চান জ্ঞানেশ কুমার’, সাংবাদিক বৈঠকে আর কী বললেন অভিষেক?

কলকাতা: ভোটার তালিকায় বিশেষ নিবিড় সমীক্ষা বা এসআইআর নিয়ে বিজেপিকে চ্যালেঞ্জ ছুড়লেন অভিষেক বন্দ্যোপাধ্যায়। মঙ্গলবার তৃণমূল কংগ্রেসের সর্বভারতীয় সাধারণ সম্পাদক সাংবাদিক বৈঠকে দাবি করেন, এসআইআর করলেও গতবারের থেকে এবারের পশ্চিমবঙ্গ বিধানসভা নির্বাচনে ঘাসফুল শিবিরের একটি হলেও আসন বাড়বে। আর বিজেপির আসন সংখ্যা ৫০-র নীচে নেমে যাবে বলে হুঁশিয়ারি দেন তিনি।

বাংলা-সহ ১২টি রাজ্যে মঙ্গলবার থেকেই শুরু হয়ে গিয়েছে স্পেশাল ইনটেনসিভ রিভিশন বা SIR প্রক্রিয়া। আর এই নিয়ে বঙ্গের রাজনৈতিক মহল কার্যত তোলপাড়। মঙ্গলবার সাংবাদিক বৈঠক থেকে মুখ্য নির্বাচন কমিশনার জ্ঞানেশ কুমারকে সরাসরি নিশানা করেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়। তিনি অভিযোগ করেন, ‘জ্ঞানেশ কুমার একটি মিশন নিয়ে এগোচ্ছেন। আর তা হলো দেশকে ধ্বংস করা। যেই বিষয়টি তিনি তাঁর রাজনৈতিক ‘প্রভু’-দের কাছে উপস্থাপন করতে পারবেন।’

আরও পড়ুন: বাংলায় SIR, ঘোষণার পরই আত্মহত্যা, প্রবল ক্ষুব্ধ মুখ্যমন্ত্রী

অভিষেক বন্দ্যোপাধ্যায় বলেন, ‘আমি মানুষের প্রতিনিধি হিসেবে বলব, আজ না হলে কাল সরকার বদলাবে। দেশ ছেড়ে পালাবেন না। বিজেপি, অমিত শাহ থাকবেন না। থেকে যাবে দেশের সংবিধান। যেখানে যাবেন খুঁড়ে নিয়ে আসব। জবাবদিহি করতে হবে মানুষের কাছে। মানুষের জন্য কাজ করতে আপনারা বদ্ধপরিকর। কোনও রাজনৈতিক দলের জন্য নয়।’ তিনি দাবি করেছেন, তৃণমূল এসআইআরকে ভয় পায় না। বাংলার মানুষের গায়ে হাত পড়লে কাউকে ছেড়ে দেওয়া হবে না বলে হুঁশিয়ারি দিয়েছেন অভিষেক।

দেখুন খবর: